Općinsko državno odvjetništvo u Zagrebu podiglo je optužnicu protiv izvršnog predsjednika Dinama Zdravka Mamića zbog počinjenja kaznenog djela javnog poticanja na nasilje i mržnju iz čl. 325. st. 1. Kaznenog zakona.

DORH je, ne navodeći Mamićev identitet, priopćilo da se okrivljenika tereti da je 15. ožujka 2013. u Zagrebu, tijekom gostovanja u radijskoj emisiji "Pozitivni petak" radio postaje Soundset Plavi, osvrćući se na ministra znanosti, obrazovanja i sporta, iznosio tvrdnje kojima je putem radija javno poticao na mržnju usmjerenu prema ministru, istodobno iskazujući izrazitu netrpeljivost, kao i potičući mržnju prema svim pripadnicima srpske nacionalnosti.

– On mrzi sve što počinje s hrvatskim, bilo olimpijski odbor, nogometni savez... Kod njega ne vidite osmijeh nego očnjake iz kojih izlazi krv. On je uvreda za hrvatski mozak. Čovjek koji je Srbin i nikada nije radio u prosvjeti i sportu, osim što je malo dizao utege, na čelu je ovog ministarstva. On je hrvatomrzac – napao je tada Mamić ministra Željka Jovanovića.

Mamićev govor mržnje tada su osudili svi. Nakon incidenta Mamić je noć proveo u pritvoru, no sutradan je pušten da se brani sa slobode. Ministar Jovanović je pak "zbog velike boli koju je Mamić svojim neprimjerenim izjavama nanio ministru i njegovoj obitelji" najavio da će tužiti izvršnog predsjednika Dinama.

>>Mamić: Srbin Jovanović mrzi sve hrvatsko, uvreda je za mozak

>>Mamić: Ispričavam se svim Srbima, cijenim vaš narod!